Ľ. Vážny, poslanec: (2005-05-10):
Predkladaným zákonom o štátnej službe profesionálnych vojakov už riešime aj systemizáciu profesionálnych vojakov v nových podmienkach, ktoré zatiaľ nie sú definované, a v súčasnosti platnými zákonmi, ktoré sa považujú za zastarané, a s týmito zákonmi nekorešpondujú.  Inak povedané, najprv v podobe zákona o obrane a v podobe zákona o ozbrojených silách musí vzniknúť spoločenská objednávka, koncepčné stanovisko, t. j., o akú armádu máme záujem, akú armádu potrebujeme a až potom by mal nasledovať zákon o štátnej službe  profesionálnych vojakov, s ktorým budeme chcieť plniť úlohy dané týmito rámcovými zákonmi. V predloženom návrhu zákona často chýba presnosť a konkrétnosť, čo sa nahradzuje splnomocňujúcim odkazom na ministra, ktorý ho upraví vo svojej kompetencii. Vzhľadom na to, že týmto zákonom po jeho prijatí bude pracovať dennodenne každý profesionálny vojak a v predkladanej podobe nedáva záruku jednotného pochopenia, navrhujem obsah zákona konzultovať predovšetkým s odborníkmi, s právnikmi, s profesionálnymi vojakmi. Profesionálni vojaci majú v tomto sťaženú pozíciu, lebo nemajú profesijné zväzy, nemajú odbory zo zákona, ako má napríklad komora lekárov, komora advokátov, ale aj tak je potrebné získať ich stanovisko, ich názor a poučiť sa v dobrom  z ich skúseností. Veľmi dobre vnímam negatíva vývoja v ozbrojených silách Slovenskej republiky, ktoré sú chronicky známe, myslím si, že všetkým nám. Do armády vstupujú pomaly už len tí, ktorí nemajú  kam ísť. Vojenského majetku sa ozbrojené sily Slovenskej republiky zbavujú podľa toho, aký záujem je o lukratívne nehnuteľnosti, respektíve o hnuteľný majetok, a nie podľa toho, čo je potrebné pre akcieschopnosť ozbrojených síl Slovenskej republiky. Rôzne činnosti a práce, čo robili  príslušníci ozbrojených síl, respektíve civilní zamestnanci, t. j. čo robili ozbrojené sily Slovenskej republiky, sa rušia a nezmyselne sa objednávajú za mnohonásobne vyššie ceny pre štátny rozpočet. Obstarávanie niektorých materiálov, prác a tovarov sa deje podľa toho, kto to má dodať, a nie podľa skutočných potrieb ozbrojených síl Slovenskej republiky. Vo verejnosti zle rezonovala nivelizácia v odmeňovaní, napríklad vojak pilot, ale aj vojak pyrotechnik má také isté  statky, či už služobné, ako aj po služobné, ako archivár, ktorý celých 20 rokov vojenskej služby prežil v papučiach. Chcem sa kriticky vyjadriť aj k bojaschopnosti ozbrojených síl Slovenskej republiky, k ich akcieschopnosti, ktorú týmto nekoncepčným zákonom ešte viac zvýrazníme. Nech skúsi, a odporúčam to najvyššiemu veliteľovi ozbrojených síl, prezidentovi Slovenskej republiky, ísť na nečakanú inšpekciu do hociktorého útvaru a zistí, aká je holá pravda. Teraz pár slov k paragrafom. V úvodných ustanoveniach pojmy dikcie normy sú uvedené len obecne, čo umožňuje rôzne výklady a spôsoby značné problémy v praxi.  § 10 systemizácia. Z ustanovenia  a z výkladu k tomuto ustanoveniu vyplýva, že systemizácia bude obsahovať posty jednotlivých hodností zaradených v takzvanom vzostupnom systéme, pričom ich počet bude závislý od výšky  finančných prostriedkov určených štátnym rozpočtom. Sekundárne to znamená, že početnosť ozbrojených síl bude závisieť od množstva finančných prostriedkov. Súčasný či budúci zákon o ozbrojených silách  Slovenskej republiky vychádza, či mal by vychádzať z bezpečnostných rizík Slovenskej republiky, ako som už spomenul,  a na základe analýzy bezpečnostných rizík, ktorá vzhľadom na naše členstvo v NATO a v EÚ je stabilná, t. j. na základe takejto analýzy krajiny by potom  vznikla spoločenská objednávka na veľkosť našich ozbrojených síl. Rozhodne by sa nemalo vychádzať z výšky finančných prostriedkov zo štátneho rozpočtu každoročne, lebo by bola závislá od politickej štruktúry a v nepriamom  rade ozbrojené sily by sa mali dostať do závislosti určitých politických kruhov, nehovoriac o tom, že takýto spôsob bude  mať za následok každoročne pohybujúci sa počet príslušníkov ozbrojených síl a neistotu profesionálnych vojakov. To nie je dobrá cesta k dosahovaniu vysokej odbornosti našich profesionálov a k zvyšovaniu bojaschopnosti našich jednotiek. Služobná disciplína § 117  a nasledujúce. Konštatuje sa o služobnej disciplíne, avšak chýbajú ustanovenia, procesné postupy a formy, ako napríklad obsah disciplinárneho konania pri ukladaní  disciplinárnych opatrení. V § 118, kde sú uvádzané  základné práva profesionálnych vojakov, chýba právna ochrana profesionálneho vojaka pri plnení služobných úloh. Sme svedkami toho, ako napríklad USA chránia svojich vojakov, ktorí boli obvinení z rôznych deliktov  pri vojnových operáciách. Aj príslušníci našich ozbrojených síl pri výkone povolania, nasadení v rôznych operáciách,  keď už tam boli vyslaní, by si tiež zaslúžili našu právnu ochranu, lebo na miesto boli vyslaní na základe rozhodnutia vlády a Národnej rady Slovenskej republiky, a teda pôsobia v mene štátu. V pôvodnom zákone takáto právna organizácia existuje. V § 119 základné povinnosti profesionálneho vojaka sa uvádza  byť pri výkone  štátnej služby riadne ustrojený a dbať na náležitú úpravu svojho zovňajšku. Takýto detail patrí do interného predpisu ozbrojených síl, a nie do zákona. Nad takýmto detailom som sa smial ešte  z čias mojej základnej vojenskej služby. Odmeňovanie. Jediným a určujúcim prvkom platu sa stáva hodnostný plat. Príplatky, respektíve príspevky sa budú týkať len nepatrného percenta príslušníkov ozbrojených síl. Chýba diferenciácia. Ako som už spomenul predtým, napríklad kapitán,  veliteľ roty, ktorý riadi niekoľko desiatok profesionálnych vojakov, zodpovedá za miliónové hodnoty techniky, manažuje a musí mať vysoko odborné vedomosti z danej problematiky, a kapitán telovýchovy  riadi telesnú prípravu, zodpovedá za športoviská a športové podujatia. Títo dvaja majú rovnaký plat. V tomto prípade rotácia kádrov, o ktorej zákon uvažuje v rámci systemizácie, nebude fungovať, pretože chýba diferenčné hodnotenie ich vzájomnej odbornosti a napríklad chuť a ochota prebrať väčšiu zodpovednosť.  Spoliehať sa len na to,  ako sa uvádza v dôvodových správach, že profesionálny vojak nových ozbrojených síl bude motivovaný v službe štátu na základe  svojej profesionálnej hrdosti a lojality  k politickým predstaviteľom  štátu a k ozbrojeným silám, je mylné.  Každopádne chýba materiálová stránka motivačného faktora. Celým duchom zákona sa prelína nepresnosť, nekonkrétnosť, unáhlenosť spracovania a hlavne jeho prílišné prispôsobenie sa iným krajinám, a nie slovenským špecifikám slovenských tradícií ozbrojených síl, samozrejme, pri zohľadnení pravidiel NATO, ktorej sme členmi. Ozbrojené sily Slovenskej republiky stoja štátny rozpočet nemalú sumu peňazí.  A ruku na srdce, vážené kolegyne a kolegovia, koľkí z vás by s čistým svedomím povedali, že sú to zmysluplne, efektívne vynaložené prostriedky. Ak sa chválime reformami, urobme ich aj tu, aby sme ozaj dosiahli pokrok, aby sme dosiahli bojaschopnosť slovenskej armády a efektívne vynaložili peniaze aj v tejto oblasti, ale takýmto zákonom si myslím, že to nebude. Z uvedených dôvodov, vážené kolegyne a kolegovia,  predkladám procedurálny návrh v zmysle zákona o rokovacom poriadku vrátiť návrh zákona predkladateľovi na dopracovanie s tým, aby bola najskôr stanovená koncepcia ozbrojených síl Slovenskej republiky, aby bola najskôr stanovená spoločenská objednávka Slovenskej republiky a následne v intenciách  uvedených predpisov upravený zákon a takto upravený zákon predložený do Národnej rady Slovenskej republiky. Ďakujem vám za pozornosť.